Ο **Ράιλα Οντίνγκα** (**Raila Amolo Odinga**, 1945- ) είναι Κενυάτης πολιτικός, που διετέλεσε ο τελευταίος πρωθυπουργός στη χώρα του από τις 17 Απριλίου του 2008 ως τις 9 Απριλίου 2013. Ανέλαβε πρωθυπουργός έπειτα από μακρά πολιτική κρίση, κατά την οποία βρήκαν το θάνατο 1.500 άνθρωποι και άλλοι 300.000 αναγκάστηκαν να εγκαταλείψουν τις εστίες τους.

Βιογραφία
---------

Γεννήθηκε στις 7 Ιανουαρίου του 1945 στο Μασένο, της επαρχίας Νιάνζα, και είναι γιος του πρώτου Αντιπροέδρου της Κένυας, Γιαραμόγκι Ογκίνγκα Οντίνγκα. Το 1965 φοίτησε με υποτροφία στο Τεχνολογικό Πανεπιστήμιο του Μαγδεβούργου (τότε Πανεπιστήμιο Όττο φον Γκέρικε), στη Γερμανία. Το 1970 έλαβε πτυχίο Μηχανολόγου. Επιστρέφοντας στην αφρικανική χώρα, δίδαξε ως λέκτορας στο Πανεπιστήμιο του Ναϊρόμπι. Είναι παντρεμένος με την Άιντα Οντίνγκα και έχουν δύο γιους και δύο κόρες. Ο μεγαλύτερός του γιος, Φιντέλ, έλαβε το όνομά του προς τιμήν του Φιντέλ Κάστρο. Το μικρότερό τους παιδί, η Γουίνι, ονομάστηκε έτσι από τη Γουίνι Μαντέλα. Ανήκει στο Αγγλικανικό δόγμα και ο ίδιος ισχυρίζεται ότι είναι συγγενής του Μπαράκ Ομπάμα, υποψηφίου για τις προεδρικές εκλογές στις ΗΠΑ, καθώς ο πατέρας του Μπαράκ ήταν θείος της μητέρας του Ράιλα Οντίνγκα, όπως αναφέρει ο ίδιος.

Συλλήψεις
---------

Από το 1975 ως το 1982, οπότε και συνελήφθη, ήταν υποδιευθυντής στο Γραφείο Σταθμών της Κένυας (Kenya Bureau of Standards). Αρχικά του επιβλήθηκε κατ' οίκον περιορισμός επτά μηνών , καθώς κατηγορήθηκε για συνεργασία με τους συνωμότες, οι οποίοι το 1982 προέβησαν σε αποτυχημένη απόπειρα πραξικοπήματος κατά του προέδρου Ντανιέλ Αράπ Μόι. Ο Ράιλα φυλακίστηκε για έξι χρόνια, χωρίς δίκη, κατηγορούμενος για προδοσία.

Τον Ιούλιο του 2006 εκδόθηκε βιογραφία του Ράιλα, όπου αναφέρεται πως ο πολιτικός ήταν εμπλεκόμενος στην απόπειρα πραξικοπήματος περισσότερο από ό,τι προηγουμένως πιστευόταν. Έπειτα από τη δημοσίευση αυτή, δεν ήταν λίγοι οι βουλευτές που ζήτησαν τη σύλληψη του Ράιλα. Ωστόσο, δεν απαγγέλθηκαν κατηγορίες εναντίον του, λόγω του ότι αυτά που λέγονταν γράφηκαν σε ένα βιογραφικό έργο 

Αποφυλακίστηκε το 1988 και συνελήφθη ξανά για συμμετοχή του στο Επαναστατικό Κίνημα της Κένυας (KRM), η οποία ήταν υπόγεια οργάνωση που πίεζε για εφαρμογή του πολυκομματισμού στην Κένυα. Απελευθερώθηκε στις 12 Ιουνίου του 1989 και φυλακίστηκε ξανά στις 5 Ιουλίου του 1990. Στις 21 Ιουνίου του 1991 απελευθερώθηκε και τον Οκτώβριο του ιδίου έτους κατέφυγε στη Νορβηγία, επικαλούμενος κυβερνητικές απόπειρες για τη δολοφονία του ιδίου. Μάλιστα, μεταμφιέστηκε σε ιερέα για να φύγει ανενόχλητος από την Κένυα.

Πολιτική καριέρα
----------------

Τον Φεβρουάριο του 1992 έγινε μέλος του νεοσύστατου Φόρουμ για την Αποκατάσταση της Δημοκρατίας (FORD). Όταν πέθανε ο πατέρας του, το 1994, ο Ράιλα διεκδίκησε την προεδρία του FORD, ηττήθηκε όμως και αποχώρησε, ιδρύοντας το Εθνικό Κόμμα για Ανάπτυξη (NDP), του οποίου αργότερα έγινε Γενικός Γραμματέας. Βουλευτής στην Λανγκάτα από το 1992, υπήρξε υπουργός Ενεργείας το 2001-2002 στην τελευταία προεδρική θητεία του Μόι και στη συνέχεια υπουργός Δημοσίων Έργων (2003-05). Στις αμφιλεγόμενες προεδρικές εκλογές του 2007 κατήλθε ως κύριος υποψήφιος της Αντιπολίτευσης. 

Το 1997 ήταν ξανά υποψήφιος στις προεδρικές εκλογές και κατέλαβε την τρίτη θέση, με πρώτο τον Ντανιέλ Αράπ Μόι από το κόμμα KANU και 2ο το Μουάι Κιμπάκι μέλος τότε του Δημοκρατικού Κόμματος και σημερινό Πρόεδρο. Ο Οντίνγκα ήταν υποψήφιος στις προεδρικές εκλογές με το Πορτοκαλί Δημοκρατικό Κίνημα (ODM), το οποίο ιδρύθηκε έπειτα από ρήξη του με το KANU. Νωρίτερα, είχε ιδρύσει το Συνασπισμό Ουράνιο Τόξο.

Στις 30 Δεκεμβρίου του 2007 ο επικεφαλής της εφορευτικής επιτροπής ανακήρυξε νικητή των προεδρικών εκλογών τον αντίπαλο του Οντίνγκα, Κιμπάκι, με διαφορά γύρω στις 230.000 ψήφους. Ο Ράιλα δε θέλησε να γίνει ανακαταμέτρηση των ψήφων, ωστόσο έκανε λόγο για παρατυπίες από πλευράς εκλογικής επιτροπής. Οι ανεξάρτητοι εκλογικοί παρατηρητές δήλωσαν ότι η ψηφοφορία αμαυρώθηκε από παρατυπίες, ιδιαίτερα στα τελευταία στάδια. Σε ολόκληρη τη χώρα, πολλοί ήταν αυτοί που διαδήλωσαν κατά της μεθοδευμένης νίκης του Κιμπάκι στις εκλογές. Έπειτα από ταραχές, οι οποίες διήρκεσαν 2 μήνες, επιτεύχθηκε συμφωνία ανάμεσα στους Κιμπάκι και Οντίνγκα, από τον πρώην ΓΓ του ΟΗΕ, Κόφι Ανάν και συμφωνήθηκε ο σχηματισμός κυβέρνησης συνεργασίας, όπως επίσης και η αναδημιουργία της θέσης του Πρωθυπουργού. Ο Οντίνγκα διορίστηκε πρωθυπουργός στις 14 Απριλίου του 2008 και έγινε έτσι ο δεύτερος πρωθυπουργός της Κένυας, από την εποχή της ανεξαρτησίας. Πρώτος στο αξίωμα αυτό ήταν ο αποβιώσας πρόεδρος Τζόμο Κενυάτα.

Ο Οντίνγκα έλαβε έγκριση για να είναι υποψήφιος για την προεδρία για πέμπτη φορά στις προεδρικές εκλογές του 2022 από την Ανεξάρτητη Επιτροπή Εκλογών και Συνόρων (IEBC). Κατέθεσε τα έγγραφα υποψηφιότητάς του ως υποψήφιος με το συνασπισμό Azimio la Umoja– Κόμμα Συνασπισμός Μία Κένυα.

Στις εκλογές του 2022 κέρδισε ο Ουίλιαμ Ρούτο, συγκεντρώνοντας ποσοστό 50,4% έναντι 48,8% για τον Οντίνγκα. Ο Ράιλα δεν δέχθηκε το αποτέλεσμα, κάλεσε τους οπαδούς τους να απέχουν από τη βία και χαρακτήρισε τις εκλογές μεταξύ άλλων "αντισυνταγματικές" και "άκυρες και κενές".

Πολιτικό προφίλ
---------------

Στην προσωπική του ιστοσελίδα, ο Ράιλα κατατάσσει εαυτόν στους σοσιαλδημοκράτες, όντας αποστασιοποιημένος από τον πατέρα του, ο οποίος ήταν σοσιαλιστής. Το κόμμα του είναι το Φιλελεύθερο Δημοκρατικό Κόμμα (LDP).

Τον Απρίλιο του 2013 η θέση του Πρωθυπουργού καταργήθηκε.

Παραπομπές
----------

1. ↑  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. Ανακτήθηκε στις 25  Ιουνίου 2015.
2. ↑  Ανακτήθηκε στις 24  Ιουνίου 2019.
3. ↑  Daily Nation, 2-6-2001 
The Price of being Raila Odinga's wife
4. ↑  Odinga says Obama is his cousin, BBC News, 1-8-2008.
5. ↑   Human rights Watch, 1992: Kenya: Human Rights Developments
6. ↑  The Standard, 17-7-2006: ’82 coup: Arrest Raila, say MPs Αρχειοθετήθηκε 2008-01-06 στο Wayback Machine.
7. ↑  The Standard, 21-7-2006: Why A-G won’t charge Raila[*νεκρός σύνδεσμος*]
8. ↑   University of Pennsylvania, African Studies Centre, East Africa Living Encyclopedia: Kenya: IRIN Election Briefing, 13-12-1997
9. ↑   University of Pennsylvania, African Studies Centre, East Africa Living Encyclopedia: Kenya - History
10. ↑  The Standard, 16-7-2006: Day Raila fled disguised as priest Αρχειοθετήθηκε 2008-01-12 στο Wayback Machine.
11. ↑  "Observers criticize poll standards" Αρχειοθετήθηκε 2008-01-21 στο Wayback Machine. Daily Nation, 18 Ιανουαρίου 2008.
12. ↑   "Kibaki re-elected Kenyan president: official results", AFP (abc.net.au), 31 Δεκεμβρίου 2007.
13. ↑  Ochieng', Justus· Matara, Eric (5 Ιουνίου 2022). «Raila Odinga cleared for fifth stab at the presidency». *Nation*. Ανακτήθηκε στις 10 Αυγούστου 2022.
14. ↑  Kiwuwa, David E. (7 Απριλίου 2022). «Odinga is running his fifth presidential race. Why the outcome means so much for Kenya». *The Conversation* (στα Αγγλικά). Ανακτήθηκε στις 10 Απριλίου 2022.
15. ↑  Oruta, Brian (16 Αυγούστου 2022). «Raila to move to Supreme Court over presidential results». *The Star*. Ανακτήθηκε στις 17 Αυγούστου 2022.
16. ↑  Owino, Winfrey (16 Αυγούστου 2022). «Raila Odinga: IEBC presidential results are unconstitutional». *The Standard*. Ανακτήθηκε στις 17 Αυγούστου 2022.
17. ↑  Obulutsa, George· Mersie, Ayenat (16 Αυγούστου 2022). «Kenya's Odinga says presidential election result a 'travesty'». *CNBC Africa*. Ανακτήθηκε στις 17 Αυγούστου 2022.
18. ↑  Ιστότοπος για το Ράιλα Οντίνγκα Συνέντευξη Αρχειοθετήθηκε 2007-09-28 στο Wayback Machine.

Εξωτερικοί σύνδεσμοι
--------------------

* Raila Odinga - Επίσημος ιστότοπος
* Raila Odinga: An Enigma in Kenyan Politics
* Πολιτική βιογραφία του Raila Odinga
* Προφίλ στον ιστότοπο του Κοινοβουλίου της χώρας του

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 4321389
* LCCN: n2004035612
* ISNI: 0000 0000 7875 8971
* GND: 132226081
* SUDOC: 112912036

 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Raila Odinga  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |